《亦好园梅花》
宋代·喻良能

一别经年见未曾，冲寒相值意凌兢。
肌肤姑射仙人雪，品格中山孺子冰。
清浅池塘春未动，黄昏篱落月初棱。
从来自倚心如铁，被恼如今似少陵。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。